**POROČILO**

**NACIONALNEGA SVETA ZA BRALNO PISMENOST**

**O URESNIČEVANJU**

**NACIONALNE STRATEGIJE ZA RAZVOJ BRALNE PISMENOSTI**

**ZA OBDOBJE 2020 – 2023**

**Potrjeno 26. 03. 2024**

|  |
| --- |
| **1. UVOD**  Bralna pismenost je stalno razvijajoča se zmožnost posameznika za razumevanje, kritično vrednotenje in uporabo pisnih informacij. Kot zmožnost in družbena praksa se razvija vse življenje v različnih okoliščinah in na različnih področjih ter prežema vse človekove dejavnosti. Vključuje razvite bralne spretnosti, (kritično) razumevanje prebranega in bralno kulturo, ki pojmuje branje kot vrednoto in motiviranost za branje. Bralna pismenost vključuje kognitivni in čustveno-motivacijski vidik, ki sta enako pomembna in potrebna za dobro bralno pismenost. Bralna pismenost in bralna kultura sta osnovi za razvijanje drugih specifičnih pismenosti, na primer digitalne, medijske, finančne pismenosti itd., ki so ključne za posameznikov celostni razvoj ter njegovo uspešno vključevanje v družbo.  **2. VLOGA IN POMEN BRALNE PISMENOSTI**  Bralna pismenost in bralna kultura se razvijata v okviru formalnega in neformalnega izobraževanja ter priložnostnega učenja. Vzgojno-izobraževalni proces pomembno vpliva na razvoj bralne pismenosti in bralne kulture, ki skupaj prispevata k razvoju vseh posameznikovih jezikovnih zmožnosti. Pismenost je ključnega pomena za uspešno soočanje z družbenimi izzivi danes in v prihodnje. Gre za temeljno ključno kompetenco, ki jo potrebujemo vsi državljani, saj pomembno prispeva k naši učni in poklicni uspešnosti. Longitudinalne študije kažejo, da imajo osebe z dobro razvito pismenostjo boljšo samopodobo in boljše zdravje ter da dobro razvita bralna pismenost pozitivno vpliva na našo dobrobit, pričakovanja, družinsko življenje in družbeno ter kulturno participacijo.  Pomemben korak k dvigu bralne pismenosti in bralne kulture je bil storjen leta 2019, ko je Vlada Republike Slovenije 19. 12. 2019 s sklepom št. 61400-5/2019/3 na svoji 55. seji sprejela Nacionalno strategijo za razvoj bralne pismenosti za obdobje 2019–2030 (v nadaljevanju: strategija), ki jo je pripravila delovna skupina pri Ministrstvu za vzgojo in izobraževanje (tedaj Ministrstvo za izobraževanje, znanost in šport . MIZŠ), v katero so bili vključeni strokovnjaki različnih ustanov, od predstavnikov fakultet, raziskovalcev, predstavnikov različnih vladnih resorjev, javnih zavodov in knjižnic do praktikov. Delovno skupino je vodila dr. Sonja Pečjak s Filozofske fakultete Univerze v Ljubljani. Izhodišče za pripravo strategije so bili različni dokumenti, raziskave in strokovna dognanja: Nacionalna strategija za razvoj pismenosti iz leta 2006, rezultati slovenskih učencev na mednarodnih študijah OECD (PISA in PIRLS) ter rezultati različnih vzgojno-izobraževalnih projektov na področju bralne pismenosti v Sloveniji. S strategijo se je Slovenija pridružila državam, ki so se sistematično lotile razvijanja in spodbujanja bralne pismenosti.  Strategija vključuje opredelitev bralne pismenosti in bralne kulture, pojasnjuje razloge za njen nastanek, opredeljuje vizijo, načela in strateške cilje, cilje in ravni pismenosti po posameznih ravneh izobraževanja (od predšolskega do visokošolskega) kot tudi izobraževanje odraslih ter načine za udejanjanje te strategije, na primer: priprava različnih programov za različne starostne in ciljne skupine, usposabljanje strokovnega kadra, vzpostavitev mreže izvajalcev s področja bralne pismenosti in bralne kulture. Vključuje tudi predloge za sistemsko ureditev.  V letu 2020 je potekala strokovna in vsebinska ter organizacijska priprava ustanovitve Nacionalnega sveta za bralno pismenost, ki je naslovljena v nadaljevanju.  **3. USTANOVITEV NACIONALNEGA SVETA ZA BRALNO PISMENOST**  Ena izmed pomembnih zavez za vsesplošen skupen pristop k udejanjanjustrategijeje bilo imenovanje Nacionalnega sveta za bralno pismenost (v nadaljevanju nacionalni svet). Strategija je namreč v poglavju *Uresničevanje nacionalne strategije* predvidela imenovanje 15 članskega medresorsko zasnovanega nacionalnega telesa, ki bo prispeval k uresničevanju vizije doseganja takšne ravni bralne pismenosti za vse državljane, da jim bo omogočala optimalni razvoj kompetence za dejavno življenje in delo. Strategija predvideva sestavo iz strokovnjakov, ki pokrivajo različne vidike razvoja pismenosti od predšolskega do tretjega življenjskega obdobja, ter predstavnikov vladnih resorjev, ključnih za razvoj pismenosti.  Tako je bil s sklepom Vlade RS (štev. 01300-1/2021/4, dne 11. 2. 2021; štev. 01300-7/2023/4, dne: 4. 5. 2023) ustanovljen Nacionalni svet za bralno pismenost, ki ima naslednje naloge:   * spodbujanje bralne pismenosti in bralne kulture v okviru normativnih in strateških aktov, ki vključujejo to področje, * usklajevanje nalog in pristojnosti med vladnimi resorji pri pripravi akcijskega načrta, * promocija nacionalne strategije ter njena uveljavitev v strokovni in širši javnosti, * seznanjanje z raznovrstnim gradivom in strokovnimi podlagami, ki vplivajo na uresničevanje Nacionalne strategije za razvoj bralne pismenosti, * spremljanje in spodbujanje uresničevanja Nacionalne strategije za razvoj bralne pismenosti oziroma akcijskega načrta ter priprava ugotovitev in predlogov za nadaljnje delo, * priprava letnega poročila in poročanje vladi o uresničevanju nacionalne strategije.   Sklep nacionalnemu svetu določa mandat delovanja za obdobje štirih let od imenovanja. Prav tako določa, da pri delu nacionalnega sveta po potrebi sodelujejo tudi drugi zunanji strokovnjaki. Delo sveta je določeno s poslovnikom. Administrativno-tehnično podporo za delo sveta zagotavlja Ministrstvo za vzgojo in izobraževanje (prej MIZŠ).  Člani Nacionalnega sveta za bralno pismenost so bili imenovani s sklepom Vlade RS (štev. 01304-1/2021/8, z dne 24. 2. 2021; štev. 01301-3/2023/4, z dne 4. 5. 2023; štev. 01301-3/2023/5, z dne: 4. 5. 2023; štev. 01301-3/2023/11, z dne 25. 10. 2023 01301-3/2023/12, z dne: 25. 10. 2023), in sicer:   * dva predstavnika Ministrstva za vzgojo in izobraževanje:   Janja Zupančič, Ministrstvo za vzgojo in izobraževanje – predsednica  Nada Požar Matijašič, Ministrstvo za vzgojo in izobraževanje – članica   * dva predstavnika Ministrstva za delo, družino, socialne zadeve in enake možnosti:   dr. Nataša Demšar Pečak, Ministrstvo za delo, družino, socialne zadeve in enake možnosti – članica  Saša Mlakar, Ministrstvo za delo, družino, socialne zadeve in enake možnosti – članica   * ena predstavnica Ministrstva za kulturo:   mag. Nataša Bucik, Ministrstvo za kulturo – članica   * ena predstavnica Ministrstva za zdravje:   Andreja Ljubič, Ministrstvo za zdravje – članica  - trije predstavniki javnih zavodov:  dr. Nataša Potočnik, direktorica, Andragoški center Slovenije, članica;  dr. Fani Nolimal, Zavod Republike Slovenije za šolstvo, članica;  dr. Andrej Flogie, direktor, Zavod Antona Martina Slomška, Maribor član;  - dva predstavnika Univerze v Ljubljani:  dr. Sonja Pečjak, Filozofska fakulteta, članica;  dr. Igor Saksida, Pedagoška fakulteta, član;  - ena predstavnica Univerze v Mariboru:  dr. Dragica Haramija, Filozofska fakulteta in Pedagoška fakulteta, članica;  - ena predstavnica Univerze na Primorskem:  dr. Sonja Rutar, Pedagoška fakulteta, članica;  - en predstavnik samostojnih visokošolskih zavodov:  dr. Matevž Tomšič, Fakulteta za uporabne družbene študije, član. |
| **4. DELO NACIONALNEGA SVETA ZA BRALNO PISMENOST v obdobju 2021 - 2023**  Nacionalni svet je v svoje delo ves čas vključeval vse v sklepu opredeljene naloge. Ena od ključnih nalog nacionalnega sveta je bila priprava pregleda in načrta ukrepov, ki spodbujajo in spremljajo uresničevanje strategije. Nacionalni svet je v letu 2021 je imel pet (5) sej, ki so vse potekale prek spleta, v letu 2022 eno sejo (po spletu) in v letu 2023 dve seji (obe hibridno).  **Prva konstitutivna seja** je potekala 4. 5. 2021, na kateri so člani in članice skladno s sklepom imenovali predsednika nacionalnega sveta, sprejeli poslovnik, ki določa pristojnosti in naloge nacionalnega sveta, predsednika in namestnika, način dela, sklicevanje sej, pošiljanje vabil in zapisnikov. Predsednik D. Orehovec je predstavil naloge nacionalnega sveta in izpostavil kot prioriteto sodelovanje pri pripravi načrta za razvoj in dvig bralne pismenosti.  Člani so bili seznanjeni z Nacionalno strategijo za razvoj bralne pismenosti 2019-2030, ki jo je v letih od 2015 do 2017 pripravljala delovna skupina pod vodstvom dr. Sonje Pečjak, FF UL. Prejeli so tudi povezave na izhodiščne dokumente za pripravo predlogov različnih aktivnosti. Hkrati je bil sprejet sklep, da pripravijo pregled projektov s svojih področij oz. resorjev z vidika strateških in operativnih ciljev ter stebrov, opredeljenih v strategiji: programi za sistematično razvijanje pismenosti, kadri, mreže izvajalcev in sistemska ureditev.  Poleg dejstva, da je bralna pismenost temelj za vse druge pismenosti, je bilo na seji predlagano tudi, da se bodo med ukrepi izpostavljale digitalna, medijska in finančna pismenost – v povezavi z bralno pismenostjo, ki jim poudarek dajejo tako nacionalna kot tudi evropska politika.  Nekateri člani so opozorili, da je treba za razvoj aktivnosti na področju bralne pismenosti in bralne kulture upoštevati možnost pridobivanja sredstev v okviru Načrta za okrevanje in odpornost (NOO) ter programa evropske kohezijske politike 2021-2027.  Na prvi seji je nacionalni svet obravnaval pobudo Bralnega društva Slovenije in društva Bralne značke Slovenija - ZPMS, da bi se sistemsko uredil status Nacionalnega meseca skupnega branja. Pobuda je bila poslana Ministrstvu za kulturo (MK), v vednost pa nacionalnemu svetu, Javni agenciji za knjigo (JAK), Andragoškemu centru Slovenije (ACS), Zavodu RS za šolstvo (ZRSŠ), Ministrstvu za delo, družino in socialne zadeve ter enake možnosti (MDDSZ), Ministrstvu za zdravje (MZ) in Nacionalnemu svetu za knjižnično dejavnost. Nacionalni svet je načeloma podprl izvajanje Nacionalnega meseca skupnega branja in pobudo, da se na nacionalni ravni zagotovijo pogoji za njegovo izvajanje.  **Druga seja** je potekala 15. 6. 2021. Glede na poziv članov, da se področje bralne pismenosti in bralne kulture ustrezno umesti v NOO ter Program evropske kohezijske politike 2021-2027, je bilo s strani resorjev poskrbljeno, da so še pravočasno smiselno in ustrezno umestili področje bralne pismenosti in bralne kulture v cilje navedenih dokumentov.  Dr. Ignacija Fridl Jarc, MK je predstavila stališče resornega ministrstva glede sistemske ureditve statusa Nacionalnega meseca skupnega branja. Ker v obstoječi zakonodaji ni podlag za sistemsko financiranje omenjene pobude, so Bralnemu društvu Slovenije in društvu Bralna značka Slovenija - ZPMS svetovali, da se s to problematiko obrnejo na JAK, ki je zadolžena za izvajanje vseh nalog, povezanih s knjigo, branjem in promocijo branja. Dr. Ignacija Fridl Jarc je na seji poudarila tudi, da bi bila smiselna umestitev JAK v nacionalni svet. Dr. Nataša Potočnik, ACS je predstavila možnosti vsebinske in tehnične podpore, ki bi jo nacionalnemu svetu lahko nudil ACS, ki že vrsto let izvaja razvojne in raziskovalne naloge ter projekte v podporo razvoju pismenosti pri odraslih. Sprejet je bil dogovor, da se za naslednje seje pripravi cikel kratkih predstavitev projektov s področja bralne pismenosti in bralne kulture z namenom, da se člani in članice nacionalnega sveta seznanijo z aktivnostmi na tem področju.  Na osnovi pregleda osnutka načrta je bilo dogovorjeno, da:   * mora biti usklajen z ostalimi že obstoječimi strategijami, resolucijami (npr. Resolucija za jezikovno politiko, Resolucija za izobraževanje odraslih 2021 – 2030) in programi (npr. Program za otroke 2020-2025) ter njihovimi akcijskimi načrti; * se v obstoječo strukturo strateških in specifičnih ciljev strategije vpisujejo tudi obstoječe naloge letnih delovnih načrtov javnih zavodov, agencij ipd.; * bodo ukrepi vpisani za večletna obdobja in bo možno dokument vseskozi dopolnjevati; * se določijo prioritete glede na stanje; * se upoštevajo različne ciljne skupine.   **Tretja seja** je potekala 15. 9. 2021. Na tej seji je dr. Nataša Demšar Pečak, MDDSZ, predstavila aktivnosti ministrstva na področju bralne pismenost in bralne kulture.  Usklajevala se je 3. verzija pregleda načrta. V času med drugo in tretjo sejo so bile oblikovane delovne skupine po posameznih strateških ciljih oz. vzgojno-izobraževalnih obdobjih. Vodje delovnih skupin so prejeli navodila, da v manjših delovnih skupinah pripravijo pregled specifičnih ciljev in predloge potrebnih ukrepov. Iz zapisov je bilo razvidno, da predstavniki ministrstev navajajo projekte, ki tečejo oz. se bodo odvijali v različnih javnih zavodih, predstavniki fakultet pa prispevajo razmislek o aktivnostih, ki so potrebne za razvoj področja, zato je bilo predlagano, da predstavniki ministrstev preverijo znotraj resorja, ali določene aktivnosti že tečejo in jih je treba v prihodnosti nadaljevati, okrepiti, nadgraditi ali pa vzpostaviti na novo in poiskati/predlagati nove vire financiranja. V razpravi se je pokazalo, da se aktivnosti znotraj ciljev prekrivajo in da je pomembno, da se resorji povezujejo in medresorsko uskladijo dokument.  Člani so poudarili, da je za nadaljnji razvoj področja bralne pismenosti treba rezultate zaključenega ESS projekta Bralna pismenost in razvoj slovenščine (OBJEM = Ozaveščanje, Branje, Jezik, Evalvacija, Modeli) vključiti v sistem (gradniki bralne pismenosti od vrtca do konca srednje šole, posodobitve učnih načrtov, strokovna usposabljanja strokovnih delavcev …).  **Četrta seja** je potekala 1. 10. 2021. Predstavitev aktivnosti MK na področju bralne pismenosti in bralne kulture je bila prestavljena na naslednjo sejo. Na seji je bilo izpostavljeno, da naj bi se povezala prizadevanja MVI (takrat MIZŠ) in MK pri pripravi portalov: MK - platforma e-knjiga kot del širšega portala e-kultura, za pripravo katere so pridobili sredstva NOO. MVI (takrat MIZŠ) pa je v pripravah e-portala EDUstore (izvajalec: IZUM), s katerim bi omogočili vsem šolajočim dostopnost do e-vsebin – npr. e-učbeniki, delovni zvezki. Mag. M. Pečarič, MK je povedala, da bodo kmalu začeli s pripravami e-portala, in poudarila pomen medsebojnega usklajevanja ter da se na enem mestu združijo vse vsebine v povezavi s knjigo, ki se oblikujejo in nastajajo na različnih področjih.  ACS je pripravil spletno stran Pismen.si kot vstopno točko za področje pismenosti (objava pomembnih dokumentov: strategije, resolucije itd.; pomembni projekti bralne pismenosti in bralne kulture, nacionalne kampanje, npr. [NMSB](https://nmsb.pismen.si/) …), vključevala bo tudi povezavo na že obstoječo spletno stran [Družinska pismenost](https://druzina.pismen.si/%20) (druzinapismen.si) in druge spletne strani oz. podportale, hkrati pa bo predstavljala tudi podporo delu nacionalnega sveta.  Nadaljevalo se je usklajevanje načrta. V luči medresorskega sodelovanja in povezovanja različnih iniciativ za dvig bralne pismenosti in bralne kulture so bile podprte preučitve različnih pobud, ki bi jih morda lahko vključili med ukrepe (npr. Branju prijazna občina, Zdrava mesta …).  Člani so bili povabljeni, da se udeležijo strokovnega e-srečanja ABC pismenosti III z naslovom Radovednost in navdušenje: ključna za spodbujanje bralne pismenosti? (<https://www.knjiznice.si/dogodki/abc-bralne-pismenosti-iii/>) v organizaciji Centra za spodbujanje bralne pismenosti v Mariborski knjižnici, od 4. do 10. oktobra 2021.  Prejeli so tudi vabilo na mednarodno e-konferenco Read, or be lost for words (Čitajmo, da ne ostanemo bez riječi: <https://min-kulture.gov.hr/international-conference-on-the-reading-promotion-read-or-be-lost-for-words/21393>), ki jo je hrvaško Ministrstvo za kulturo in medije pripravilo v okviru Leta branja 2021. Hrvaška vlada je proglasila leto 2021 za Leto branja (<https://mzo.gov.hr/vijesti/2021-godina-proglasena-godinom-citanja-u-hrvatskoj/4117>).  **Peta seja** je potekala 18. 11. 2021. V okviru ciklusa kratkih predstavitev projektov s področja bralne pismenosti in bralne kulture sta bili izvedeni dve predstavitvi: a) predstavitev MK o sistemu in aktivnostih slovenskih splošnih knjižnic, ki jo je pripravila dr. Ignacija Fridl Jarc, in b) predstavitev projekta Zdravstvena pismenost v preseku zdravstvenega in šolskega sistema, ki jo je pripravila dr. Tamara Štemberger Kolnik, MZ. Predstavljena je bila 4. verzija načrta z uvodom in tabelaričnim pregledom ciljev. Dogovorjeno je bilo, da nacionalni svet nadaljuje z delom, predvsem resorna ministrstva ukrepe povežejo v smiselne celote, se medsebojno uskladijo in jih že v tej fazi vključijo v tematske sklope razpisov nove perspektive ESS, LDN javnih zavodov ipd.  Člani so prejeli povabilo na predstavitev projekta MZ o zdravstveni pismenosti.  **Šesta seja** nacionalnega sveta je potekala 07. 01. 2022 po Zoom povezavi. V letu 2022 so potekala usklajevanja pregleda ukrepov znotraj resorjev in med resorji.  V okviru ciklusa kratkih predstavitev projektov s področja bralne pismenosti in bralne kulture je dr. Sandra Mršnik, ZRSŠ, pripravila predstavitev šestletnega projekta ESS Bralna pismenost in razvoj slovenščine (OBJEM = Ozaveščanje, Branje, Jezik, Evalvacija, Modeli). V razpravi, ki je sledila, je odgovarjala na vprašanja članov. Poudarila je, da je že sedaj predvideno postopno strokovno usposabljanje strokovnih delavcev VIZ, da se strokovni delavci vedno bolj zavedajo, da je bralna pismenost področje, ki zadeva vse učitelje in ne samo tistih, ki poučujejo slovenski jezik.  Na seji je bilo opozorjeno, da je treba širiti vedenje o obstoju diagnostičnih instrumentov, ki so učiteljem lahko v pomoč pri ugotavljanju ravni bralne pismenosti, da pa je treba instrumente standardizirati in strokovne delavce VIZ usposobiti za uporabo instrumentov. Na seji je bila predstavljena 5. verzija načrta. Nekateri predlogi ukrepov bodo lahko podlaga za načrtovanje projektov ESS v okviru nove finančne perspektive.  Dr. S. Pečjak, FF UL je predlagala, da se v pregled in načrtovanje ukrepov ne širi koncepta bralne pismenosti. Pojasnila je, da pismenost najširše definirana kot sposobnost razumevanja in kritičnega vrednotenja pisnih informacij z določenega področja (npr. finančna pismenost je bralna pismenost s finančnega področja, zdravstvena pismenost je bralna pismenost s področja zdravstva), zato je predlagala, da se jih evidentira tako, da je razvidno, da na določenih pismenostih potekajo posamezne aktivnosti. Poudarila pa je, da je treba izpostaviti digitalno pismenost, ki v tem času postaja prevladujoči vir podajanja informacij oz. pomeni možnost dostopa do informacij, kar zahteva še več kritičnega vrednotenja oz. druge spretnosti.  Pokazalo se je, da bo treba ukrepe še usklajevati (neuravnoteženost ukrepov, (pre)splošnost ukrepov, učinki in/oz. kazalniki ukrepov, pomanjkljivosti pri višjem in visokem šolstvu …). Tako je bilo na seji dogovorjeno, da se nadaljuje medresorsko usklajevanje, da resorji skupaj poiščejo možnosti za umestitev predlogov, ki so bili zbrani v okviru nacionalnega sveta, ter poiščejo možnosti financiranja teh ukrepov s pomočjo različnih mehanizmov.  Po šesti seji nacionalnega sveta so na Sektorju za razvoj izobraževanja na MVI, pripravili dopolnitve različnih akcijskih načrtov (področje šolskih knjižnic, jezikovnega izobraževanja, znakovnega jezika, Akcijski načrt digitalnega izobraževanja (ANDI) 2021–2027, ciljna skupina Romi …). Marca in aprila 2022 so vzporedno potekale dopolnitve 7. verzije pregleda in načrta ukrepov na MK (vsi cilji, podrobneje 4. strateški cilj) in ZRSŠ (podrobnejši pregled 3. strateškega cilja). V pripravo dokumenta (tehnična in vsebinska pomoč) se je aktivno vključil tudi ACS. Ugotovljeno je bilo, da je treba urediti določena neskladja, prekrivanja in nepreglednosti ukrepov. V tej luči so se julija 2022 predstavniki MVI (prej MIZŠ) sestali s predstavniki pristojnih resorjev, ki so vključeni v nacionalni svet (MK, MZ, MDDSZ). Dogovorjeno je bilo, da do konca avgusta 2022 pregledajo ukrepe z vidika pripomb nacionalnega sveta in jih uskladijo v svojih resorjih skladno z natančnimi navodili dopolnjevanja tabele. Tabelarični pregled ukrepov je bil zelo podroben, saj so morali resorji pregledati vse strateške in specifične cilje, pri svojih ukrepih upoštevati načela strategije, zapisati zakonske in druge podlage, pričakovane učinke in kazalnike in predvidene možnosti povezovanja znotraj svojega resorja in med resorji. Njihove pripombe in dopolnitve so bile vgrajene v 10. verzijo dokumenta do konca leta 2022.  Pri pripravi pregleda in načrta ukrepov so se upoštevala tudi priporočila Revizijskega poročila Računskega sodišča RS, izdana v publikaciji Bralna pismenost otrok v Republiki Sloveniji.  **Sedma seja** je potekala hibridno, 20. 06. 2023, na Ministrstvu za vzgojo in izobraževanje. Na tej seji so se članice in člani nacionalnega sveta v okviru kratkih predstavitev projektov s področja bralne pismenosti in bralne kulture seznanili z rezultati PIRLS 2021, ki jih je predstavila dr. Eva M. Klemenčič, Pedagoški inštitut. Članice in člani so potrdili 10. verzijo predloga pregleda in načrtovanja ukrepov. Pojasnjeno je bilo, da se je tekom usklajevanja med različnimi resorji izkazalo, da je bolje ukrepe razvrstiti v vsebinske sklope, kot da so razporejeni v štiri strateške cilje Nacionalne strategije za razvoj bralne pismenosti 2020 – 2030. Uvod vključuje poudarke iz strategije in opis sklopov. Tabela vključuje ukrepe in njihove učinke ter finančne podatke od 2020 do 2023. Ukrepi so skladni z načeli in strateškimi cilji; vključujejo različne ciljne skupine; zapisan je nosilec. Dokument je zastavljen tako, da povezuje resorje med seboj, zato so zapisani tudi deležniki, ki se znotraj ukrepa povezujejo. Prisotni so se strinjali z novo strukturo; menili so, da je takšna struktura bolj pregledna.  **Osma seja** je potekala na MVI, 05. 10. 2023. Na tej seji so članice in člani potrdili zadnjo, tj. 11 verzijo dokumenta, ki je nastala po usklajevanju med ministrstvi in naj bi skupaj s poročilom od delu nacionalnega sveta šla skupaj v nadaljnjo proceduro potrjevanja.  Poročila o delu so članice in člani potrdili prvič na 7. seji za obe leti 2021 in 2022. Na 9. seji, ki je potekala 18. 1. 2024 pa so potrdili tudi poročilo o delu za leto 2023.  Nacionalni svet za bralno pismenost se je aktivno vključil tudi v promocijo področja bralne pismenosti in bralne kulture.  Pregled ukrepov je bil predstavljen na virtualnem strokovnem dogodku ABC Bralne pismenosti V: družinska pismenost, ki ga je pripravil Center za spodbujanje bralne pismenosti Mariborske knjižnice v tednu od 2. 10. 2023 do 5. 10. 2023 in ob zaključku Nacionalnega meseca skupnega branja 2023.  Na strokovnih srečanjih ravnateljic in ravnateljev vrtcev (XXIX. strokovno srečanje ravnateljic in ravnateljev vrtcev: 9. in 10. oktober 2023), osnovnega (XXXII. strokovno srečanje ravnateljic in ravnateljev osnovnega šolstva 6. in 7. november 2023) in srednjega šolstva (XXX. strokovno srečanje ravnateljic in ravnateljev srednjega šolstva: 20. in 21. november 2023) so bila izvedena predavanja dr. Sonje Pečjak (Pomen razvoja zgodnje bralne pismenosti za poznejšo bralno učinkovitost otroka; Razvoj bralne pismenosti v osnovni šoli: Še vedno izziv?; Razvoj bralne pismenosti v srednji šoli: kaj lahko še naredimo?). Na teh posvetih je bile izvedene tudi delavnice za vseh treh posvetih, kjer so se udeleženci seznanili s posameznimi ukrepi za spodbujanje in spremljanje razvoja bralne pismenost in bralne kulture v vrtcih, v osnovni šoli in srednji šoli. Delavnice sta pripravili dr. Fani Nolimal, ZRSŠ in Nada Požar Matijašič, MVI.  V Sloveniji potekata dva pomembna procesa na področju vzgoje in izobraževanja: kurikularna prenova in priprava Nacionalnega programa vzgoje in izobraževanja 2023 – 2033.  ZRSŠ je nosilec kurikularne prenove ključnih programskih dokumentov (kurikuluma za vrtce, učnih načrtov ter katalogov znanj), v katerih bodo skladno z izhodišči za prenovo učnih načrtov za osnovne šole in gimnazije kot skupini cilj izpostavljen jezik.    Na MVI deluje skupina strokovnjakov in strokovnjakinj, ki je bila ustanovljena z namenom priprave predloga Nacionalnega programa vzgoje in izobraževanja za obdobje 2023-2033 (NPVI). Skupina bo pripravila strateški dokument, ki bo nakazal smer razvojnega načrtovanja vzgojno izobraževalne politike, s katerim bo začrtana nadgradnja učinkovitega, kakovostnega, vključujočega in trajnostno naravnanega sistema vzgoje in izobraževanja v Republiki Sloveniji, usklajenega z evropskimi in svetovnimi usmeritvami na področju vzgoje in izobraževanja. V okviru priprave NPVI je bila pripravljena predstavitev aktivnosti nacionalnega sveta prvi podskupini delovne skupine NPVI »družbeni razvoj ter vloga vzgoje in izobraževanja, nato je bil delo nacionalnega sveta predstavljeno v javni razpravi, ki je potekala 16. 11. 2023 na Pedagoški fakulteti v Mariboru. Nacionalni svet je bil povabljen tudi k pripravi predloga strateškega cilja Spodbujanje bralne pismenosti, ki bo vključen v predlog NPVI.  K Poročilu Nacionalnega sveta za bralno pismenost o uresničevanju Nacionalne strategije za razvoj bralne pismenosti za obdobje 2020 – 2023 je v prilogi podan Pregled izvajanja ukrepov za uresničevanje nacionalne strategije za razvoj bralne pismenosti za obdobje 2020 do 2023 (v nadaljevanju priloga). Priloga vsebuje pregled ukrepov posameznih ministrstev, ki so jih izvajali v obdobju od leta 2020 do 2023. Ukrepi so podkrepljeni s kazalniki, pričakovanimi učinki ter finančno realizacijo. Ukrepi oz. dejavnosti so opredeljene z odgovornim nosilcem s poudarkom tudi na povezovanju z relevantnimi deležniki. Nosilec ukrepa/dejavnosti spremlja uresničevanje kazalnikov in doseganje načrtovanih rezultatov. Nekateri ukrepi, se le v manjšem delu usmerijo v vsebine, ki krepijo in razvijajo bralno pismenost in bralno kulturo. Natančne ocene glede finančnih sredstev, namenjenih za razvoj bralne pismenosti, zato ni mogoče podati. Pri nekaterih ukrepih so namreč predvidena sredstva določene proračunske postavke naslovljena glede na zagotovljena sredstva, ki pa se porazdelijo znotraj več vsebin npr. nekega razpisa, med katerimi je tudi bralna pismenost. Resorna ministrstva si bodo še naprej prizadevala za čim večjo vključenost vsebin bralne pismenosti in bralne kulture skozi omenjene finančne mehanizme, hkrati pa pregled ukrepov služi kot podlaga za prepoznavanje stičnih točk med resorji in nakazuje možnosti medresorskega povezovanja in s tem tudi večje učinkovitosti.  Ukrepi so skladni s strateškimi cilji strategije, ki so opredeljeni še s podcilji:  1. ustvarjati učinkovit družbeni okvir za razvijanje bralne pismenosti:   * širiti védenje, da je bralna pismenost temeljna zmožnost za pridobivanje in ustvarjanje novega znanja v osebnem in poklicnem življenju ter za delovanje v skupnosti; * zagotavljati temeljne standarde bralne pismenosti za uspešno vključevanje v družbo; * razvijati bralno kulturo – odnos posameznika ter družbe do branja in raznovrstnega bralnega gradiva; * razvijati notranjo, socialno in zunanjo motivacijo za branje in izražanje o prebranem.   2. razvijati bralno pismenost posameznikov, ki imajo v različnih življenjskih obdobjih različne vloge, potrebe in zahteve, ter tako omogočiti stalni razvoj družbe in gospodarstva:   * razvijati bralno pismenost in bralno kulturo v družini, času šolanja, delovnem okolju, prostem času in drugje; * razvijati bralne strategije in zmožnost kritičnega branja, * povečati družbeno skrb za razvoj bralne pismenosti ranljivih skupin prebivalstva; * spremljati oziroma preverjati raven bralne pismenosti in jo primerjati z mednarodnimi dosežki; * spodbujati raziskovalno, razvojno in strokovno delovanje na področju bralne pismenosti.   3. v okviru vzgojno-izobraževalnega sistema nameniti večjo pozornost posameznim starostnim/ciljnim skupinam:   * sistematično spodbujati vlaganja v nastajanje kakovostnih knjig in drugega bralnega gradiva, * podpreti knjižnično dejavnost in različne projekte za učinkovito promocijo branja v skupnosti; * omogočiti posameznikom dostop do raznovrstnega bralnega gradiva ter svetovanje pri izbiri in uporabi tega gradiva v vseh življenjskih obdobjih.   4. povečevati dostopnost do knjig in drugega bralnega gradiva:   * razvijati bralno pismenost in bralno kulturo v družini in porajajočo se pismenost pri predšolskih otrocih za uspešen nadaljnji razvoj pismenosti; * zagotoviti zgodnje merjenje ravni bralne pismenosti v učnem jeziku; na tej podlagi pripraviti diferencirane programe za njen razvoj, na primer pri bralno šibkejših in nadarjenih; * razvijati temeljne in z mednarodnimi standardi primerljive zmožnosti branja v prvih letih šolanja ter oblikovati in ohranjati pozitivni odnos do branja; * razvijati bralno pismenost v višjih razredih osnovne in srednje šole za uspešno nadaljnje izobraževanje, učenje in usposabljanje za poklic; * na višješolski in visokošolski ravni pri študentih spodbujati nadaljnje razvijanje in nadgrajevanje bralne pismenosti ter ozaveščenost o pomenu vseživljenjskega razvijanja pismenosti; * v okviru formalnega, neformalnega in priložnostnega učenja spodbujati razvoj bralne pismenosti in bralne kulture pri odraslih.   Pri vključenih ukrepih oz. dejavnostih so upoštevana načela strategije:   * bralna pismenost kot vseživljenjska pravica, odgovornost in vrednota; * ozaveščanje o pomenu bralne pismenosti in njena promocija; * celostni pristop; * dostopnost, enakopravnost in pravičnost; * individualizacija in personalizacija; * strokovna odličnost in odgovornost; * velika pričakovanja in standardi; * raznovrstnost branja; * načrtovanje, vrednotenje in samovrednotenje.   Ukrepi so namenjeni raznolikim ciljnim skupinam: skupine različnih starosti; ranljive skupine − skupine z večjim tveganjem za socialno izključenost in z neenakimi možnostmi: revni, manj izobraženi odrasli; priseljenci; begunci; Romi; otroci, mladostniki in odrasli s posebnimi potrebami ipd. (Operativni program razvoja človeških virov, 2007).  Vsak ukrep ima kazalnike, ki so vezani na strateške in specifične cilje strategije, pričakovane učinke, iz katerih je razvidno, kako dejavnost prispeva k razvoju bralne pismenosti in bralne kulture. Kazalniki so podlaga za spremljanje uresničevanja strateških ciljev strategije in pripravo pregleda dela.  Iz dokumenta je razvidno, katere naloge so vezane na redno dejavnost in katere so bile finančno ovrednotene. Poleg vsakega ukrepa je naveden nosilec in s katerimi institucijami se je povezoval, hkrati pa so označeni, kateri cilj pokrivajo in katere specifične cilje oz. ravni oz. ciljno skupino pokriva.  Ukrepi vključujejo dejavnosti, ki so prispevale h dvigu in razvoju bralne pismenosti in bralne kulture, tako v okviru formalnega kot neformalnega izobraževanja, za različne ciljne skupine in so razvrščeni v naslednje vsebinske sklope:  1. Podpora uresničevanju nacionalne strategije v okviru javne službe: tu so navedene dejavnosti, ki so povezane z uresničevanjem načrtovanih dejavnosti (ukrepov) deležnikov, katerih ustanoviteljske pravice in dolžnosti uresničujejo ministrstva (MVI, MK, MDDSZ, MZ), ki so vključena v nacionalni svet, in javni zavodi oziroma agencije teh ministrstev v okviru svojih rednih in/ali posebnih nalog.  2. Zagotavljanje sistemskih podlag: zakoni, pravilniki, smernice ipd. naj vključujejo cilje in načela razvoja bralne pismenosti in bralne kulture pri vseh ciljnih in starostnih skupinah, da bomo lahko celoviteje uresničili strateške cilje, zapisane v nacionalni strategiji.  3. Raziskave, evalvacije: sekundarne študije, evalvacijske raziskave in ciljni raziskovalni projekti omogočajo, da ocenimo stanje določenega segmenta bralne pismenosti (npr. nakupovanje knjig, izposoja knjig v knjižnicah) ali rezultate dosežkov slovenskih učencev v okviru mednarodnih raziskav PISA in PIRLS z namenom izboljšave uresničevanja strateških ciljev nacionalne strategije. V ta sklop so umeščene tako domače kot tudi mednarodne raziskave (PISA, PIRLS, PIAAC), v katerih bo sodelovala Slovenija v prihodnje.  4. Razvoj: projekti, programi, modeli, instrumenti, strokovna gradiva in drugi dokumenti: v tem sklopu so nanizane dejavnosti oz. ukrepi, ki prispevajo k dvigu bralne pismenosti in bralne kulture z razvijanjem pristopov, modelov, programov; strokovnih gradiv ter drugih dokumentov in diagnostičnih instrumentov. Te dejavnosti omogočajo razvoj in posodobitev vzgojno-izobraževalnih programov za predšolske otroke ter za osnovno in srednješolsko izobraževanje na tistih področjih, ki jih je treba v sistemu še nadgraditi. Dejavnosti oz. ukrepi so namenjeni tako strokovnim delavcem (v zavodih s področja vzgoje in izobraževanja, kulture in z drugih področij) kot tudi različnim ciljnim skupinam (otrokom, mladim in odraslim) tako v okviru formalnega kot neformalnega izobraževanja.  5. Izobraževanja in usposabljanja: sklop je razdeljen na: *izobraževanja in usposabljanja za strokovne delavce v vzgoji in izobraževanju in strokovne delavce na drugih področjih* (npr. kultura: splošne knjižnice in druge kulturne ustanove, ki skrbijo za razvoj bralne kulture; zdravstvo: pediatri, medicinske sestre; sociala: strokovni delavci v večgeneracijskih centrih, domovih za starejše …) ter na i*zobraževanja in usposabljanja za splošno javnost,* ki se vključuje v najrazličnejše oblike formalnega in neformalnega izobraževanja, v katerih razvija svojo bralno pismenost ali se uči o pomenu branja kot vrednote ter o načinih razvijanja bralne kulture pri sebi in svojih bližnjih (poudarek na družinski pismenosti, medgeneracijskem branju).  6. Dostopnost do bralnega gradiva: tu so umeščene dejavnosti in naloge, s katerimi se ali se bo sistematično spodbujalo vlaganja v dostopnost kakovostnih knjig in drugega bralnega gradiva ter podpiralo knjižnično dejavnost z namenom razvoja bralne kulture ter promocije branja v skupnosti. Vsebinski sklop je razdeljen na štiri podsklope: *razvoj kakovostnih bralnih gradiv*; *sofinanciranje izdajanja bralnih gradiv* (podpora razvoju založniške dejavnosti); *zagotavljanje fondov v knjižnicah za različne ciljne skupine* (podpora sofinanciranju nakupa knjig in *obogatitev knjižnih fondov splošnih, šolskih in posebnih knjižnic za večanje dostopnosti do bralnega gradiv*a tudi za tiste ciljne skupine, ki sicer težko dostopajo do sebi primernih gradiv: slepi in slabovidni, Romi, priseljenci ipd.), in drugi načini p*ovečanja dostopnosti do knjižnih fondov v knjižnicah.*  7. Projekti in programi za spodbujanje bralne pismenosti in bralne kulture: v tem sklopu so vključeni programi in projekti, katerih dejavnosti so ciljno namenjene za dvig bralne pismenosti in bralne kulture. Gre za omogočanje izvajanja programov in projektov, ki so se pokazali kot učinkoviti in ključni za razvoj bralne pismenosti in bralne kulture.  8. Promocija projektov branja in bralne kulture: tudi v tem sklopu so opredeljeni 3 podsklopi: a) *nacionalne kampanje in akcije za spodbujanje branja*; b) *spletne strani in portal*i, ki so namenjeni spodbujanju branja in razvoju bralne pismenosti, promovirajo branje in z branjem povezane dogodke ter opozarjajo na pomen branja za naš vseživljenjski razvoj in dobrobit; c) p*romocija branja na področnih spletnih portalih*, ki promovirajo branje kot pomembno vrednoto in vseživljenjsko spretnost, pa njihovi nosilci ne prihajajo neposredno s področij, ki so povezana z branjem (npr. zdravje, sociala ipd.).  **ZAKLJUČEK:** |
| Poročilo o delu nacionalnega sveta vključuje tudi pregled o izvajanju nacionalnih ukrepov za uresničevanje Nacionalne strategije za razvoj bralne pismenosti posameznih resorjev. Ukrepi so se izvajali v okviru načrtovanih politik resornega ministrstva. Na podlagi pregleda izvajanja ukrepov bodo resorji poročali o doseženih kazalnikih, kar bo nacionalnemu svetu omogočalo spremljanje in predlaganje morebitnih dodatnih ukrepov ali posodobitev le-teh. V določenem obsegu so ti cilji in ukrepi zadevali tudi druga področja, ki so v pristojnosti posameznih ministrstev, služb Vlade RS ter drugih deležnikov in bodo tako (ob uresničevanju) pomembno prispevali k izboljšanju blaginje otrok in zagotavljanju njihovih pravic. Dodana vrednost tega dokumenta, da so na enem mestu zbrani ukrepi, kar omogoča večjo preglednost delovanja in v nadaljevanju dobro podlago za medresorsko povezovanje z različnih vidikov (vsebine, finance in boljše informiranje). Pregled ukrepov bo služil načrtovanja nadaljnjih ukrepov za uresničevanje nacionalne strategije za razvoj bralne pismenosti v naslednjih letih. Deležniki bodo tako ukrepe vključili v svoje strateške razvojne dokumente in zagotovili proračunska sredstva. |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |